Fil-15 ta' Mejju 2017, ir-Rappreżentant Għoli tal-UE Federica Mogherini u l-Ministri għall-Affarijiet Barranin tal-UE ltaqgħu mal-President tal-Kummissjoni tal-Unjoni Afrikana (AUC) Moussa Faki Mahamat għal skambju ta' fehmiet dwar il-qagħda tas-sħubija bejn l-Afrika u l-UE bil-ħsieb tas-Summit UA-UE f'Abidjan fid-29 u t-30 ta' Novembru. F'kuntest globali li qed jevolvi, ir-relazzjoni bejn iż-żewġ kontinenti tibqa' vibranti u essenzjali. Il-laqgħa kienet opportunità biex il-President tal-AUC Moussa Faki jingħata merħba mill-istituzzjonijiet tal-UE xahrejn wara li ħa l-kariga fl-14 ta' Marzu. Iż-żewġ naħat apprezzaw l-importanza strateġika tas-sħubija bejn l-Afrika u l-UE għaż-żewġ kontinenti u qablu li jaħtfu l-opportunità offruta mis-summit li ġej bejn l-UA u l-UE biex ikun hemm alleanza reali f'kuntest dinji li qed jevolvi b'mod rapidu. Huma enfasizzaw li s-suġġett ċentrali tas-summit "Ninvestu fiż-żgħażagħ," jikkonforma mas-suġġett tas-sena tal-UA "Nivvalorizzaw id-Dividend Demografiku permezz ta' Investimenti fiż-Żgħażagħ." Dan jipprovdi narrattiva pożittiva li tiġbor flimkien l-aspetti kollha tar-relazzjoni: paċi, sigurtà, prevenzjoni tal-kunflitti, governanza u d-drittijiet tal-bniedem, opportunità ekonomika, żvilupp u l-ħolqien ta' impjiegi, emanċipazzjoni, aċċess għall-edukazzjoni, tibdil fil-klima, migrazzjoni u mobbiltà għall-benefiċċju kemm taż-żgħażagħ Afrikani kif ukoll ta' dawk Ewropej. Huma qablu li jaħdmu flimkien mill-qrib fix-xhur ta' qabel is-Summit, filwaqt li ħejjew inizjattivi konkreti li ser jagħmlu differenza fil-ħajja taż-żgħażagħ, abbażi ta' valuri kondiviżi u interessi komuni, permezz ta' responsabbiltà u kontributi minn dawk kollha involuti. Relazzjonijiet bejn l-UE u l-Afrika (informazzjoni ġenerali) Ara l-paġna tal-laqgħa